মুসলমান হওয়ার অর্থ হলো, সর্বকাজে আল্লাহর সৈনিক হয়ে যাওয়া। আর মহান আল্লাহ কি তার সৈনিকদের মাঝে কখনও বিভেদ ও বিভক্তি পছন্দ করেন? আল্লাহতায়ালা তাঁর সৈনিকদের মাঝে একতা ও সংহতিকে এতটাই ভালবাসেন যে, মাথার উপর আল্লাহর গজব নামিয়ে আনার জন্য পুতুল পুজার প্রয়োজন পড়েনা। নিজেদের মাঝে বিভেদ ও বিভক্তি গড়াটাই এক্ষেত্রে যথেষ্ট। পবিত্র কোরআনে তাই ঈমানদারদের হুশিয়ার করে দেওয়া হয়েছে, “এবং তোমরা কখনই তাদের মত হয়োনা যারা (আল্লাহর পক্ষ থেকে) সুস্পষ্ট নির্দেশাবলী আসার পরও পরস্পরে বিভক্ত হলো এবং মতভেদ গড়লো, এবং তাদের জন্য রয়েছে কঠিন আযাব।” বিভক্তি ও বিতন্ডা যে আল্লাহর আযাবকে অনিবার্য করে তোলে –এটিই হলো এ আয়াতটির মূল শিক্ষণীয় বিষয়। ফিলিস্তিন, ইরাক, লেবানন, ইয়েমেন, আলজিরিয়াসহ নানা মুসলিম দেশের পথে-ঘাটে মুসলমানগণ যেভাবে কুকুর বিড়ালের ন্যায় মারা যাচ্ছে ও মুসলিম ভূমি যেভাবে কাফেরদের হাতে অধিকৃত হচ্ছে -সেটি কি আল্লাহর রহমত? সেটি কি মুসলিম জনসংখ্যা, মসজিদ-মাদ্রাসা বা সৈন্যসংখ্যার কমতির কারণে? সেটিতো শতবছর আগে যা ছিল তার চেয়ে এখন শতগুণ বেশী। বরং এটি হলো সেই কঠোর আযাব -যার প্রতিশ্রুতি মহান আল্লাহতায়ালা পূর্বোক্ত আয়াতে করেছেন। আর মহান আল্লাহতায়ালা কি তার নিজের প্রতিশ্রুতি পালনে বিলম্ব করেন? সে আযাবের আলামত কি শুধু বিদেশীদের আগ্রাসন? সে আযাব তো আসে স্বৈরাচারি স্বদেশীদের আগ্রাসন, গণহত্যা, ধর্ষণ ও নির্যাতনের মাধ্যমেও। নিজ ভূমির নদ-নদী, উপকূল, জলবায়ু, বায়ু-প্রবাহও তখন সে আযাবের হাতিয়ারে পরিণত হয়। মুজিবামলের দুর্ভিক্ষ ও সরকারি সন্ত্রাসে বহু লক্ষ মানুষের মৃত্যু এবং খোদ মুজিব ও তার পরিবারের সদস্যদের মৃত্যুকে কি আল্লাহর রহমত বলা যায়?